
A zebradánió ivarszerv kialakulásának tanulmányozása az áttetsző gáspár vonalon

Kutatásaink elsődleges célja, hogy megértsük a halak ivarszerveinek kialakulását és fejlődését a zebradánió modell alkalmazásával. Az egyedfejlődés során a legtöbb egyedben megjelenik egy úgynevezett kezdetleges petefészek (’juvenile ovary’), mely az ivarfejlődés során a későbbi hímekben átalakul herévé. Annak érdekében, hogy megértsük a hiányzó részleteket, egy olyan transzgénikus riporter vonalat használunk, amellyel korán láthatóvá tehető az ivarszerv fejlődése. A vonal hátránya, hogy a pigmentáció zavarja a fluoreszcens jel érzékelhetőségét. Annak érdekében, hogy a kitakart részletek is látható váljanak, bejuttattuk a fenti transzgént egy dupla pigmentmutáns vonalba, a casper-be. A szinte teljesen átlátszó, új transzgénikus pigmentmutáns vonal a gáspár nevet kapta.
Noha a tg{ddx4:egfp} vonalat több, mint húsz éve hozták létre, a transzgén genomi pozíciója eddig nem volt ismert. Illumina ‘paired end’ szekvenálásból származó adatok vizsgálatával azonosítottuk a hármas kromoszómán azt a genomi régiót, ahová a transzgénikus konstrukció beépült. Ebben a genomi régióban a beépülés során kiesett egy 3,5 kb méretű szakasz, ami lehetővé tette azt, hogy kialakítsunk egy duplex PCR-alapú tesztet. Ezzel pedig a homo- és hemizigóta transzgénikus egyedeket közvetlenül el tudjuk különíteni, ezáltal még tovább csökkentve a szelekció időtartamát.
Jelenleg a gáspár vonal jellemzésén és a lehetséges felhasználási körének kijelölésén dolgozunk. Eddig megfigyeléseink azt mutatják, hogy a pigmentek hiánya miatt az embriókban és a lárvákban is javult az Egfp-vel jelölt PGC-k megjelenésének és vándorlásának megfigyelhetősége. A gáspár vonal így alkalmassá válhat annak tesztelésére, hogy ezen sejteknek a mozgásának eltérései, hogyan járulhatnak hozzá az ivararányok alakulásához.
Emellett a vonal továbbfejlesztésén is elkezdtünk dolgozni. A tg{ddx4:egfp} transzgénnek az a hátránya, hogy elsősorban a petefészek megjelenését és fejlődését mutatja meg, a kialakuló here korai fázisait nem. Ezért egy olyan második transzgénikus konstrukció megalkotásán dolgozunk jelenleg, amely lehetővé tenné a here kialakulásának megfigyelését. Eddig féltucat jelölt gén analízise révén azonosítottunk egy olyan marker gén jelöltet, amely alkalmas lehet a konstrukció létrehozásához.
A 2024 tavaszán bemutatott TDK előadásomat követően tovább vizsgáltam a transzgén integrációját és a PGC-k vándorlását. Bízom benne, hogy eredményeim révén még többet tudunk meg a zebradánió szaporodásbiológiájáról.
 



